ACAP บวกเกือบ 5% ทำนิวไฮต่อเนื่อง เล็งผลประกอบการปีนี้โตแกร่ง
ACAP บวกเกือบ 5% เดินหน้าทำนิวไฮต่อเนื่อง เล็งผลประกอบการปีนี้โตแกร่ง ล่าสุด ณ เวลา 11.51 น. อยู่ที่ 17.70บาท บวก 0.80 บาท หรือ 4.73% สูงสุด 18.00 บาท ต่ำสุด 16.90บาท ด้วยมูลค่าซื้อขาย 214.81ล้านบาท
6 ธ.ค. 2559

ผู้สื่อข่าวรายงานว่า ราคาหุ้นบริษัท เอเชีย แคปปิตอล กรุ๊ป จำกัด (มหาชน) หรือ ACAP ล่าสุด ณ เวลา 11.51 น. อยู่ที่ 17.70 บาท บวก 0.80 บาท หรือ 4.73% สูงสุด 18.00 บาท ต่ำสุด 16.90 บาท ด้วยมูลค่าซื้อขาย 214.81 ล้านบาท ขณะที่ดัชนีหุ้นไทยโดยรวมบวก 0.26%

โดยราคาหุ้น ACAP ปรับตัวขึ้นสูงสุดตั้งแต่เข้าซื้อขายในตลาดหลักทรัพย์ เมื่อวันที่ 14 ธ.ค.48
ขณะที่ นางสาวสุกัญญา สุขเจริญไกรศรี ประธานเจ้าหน้าที่บริหาร ACAP เปิดเผยว่า บริษัทคาดว่าผลดำเนินการปีนี้จะดีกว่าปีก่อนที่มีรายได้อยู่ที่ 154.12 ล้านบาท และมีผลขาดทุน 25.14 ล้านบาท หลังจากผลการดำเนินงาน 9 เดือนที่ผ่านมาบริษัทมีรายได้รวมอยู่ที่ 289.81 ล้านบาท และมีกำไรสุทธิอยู่ที่ 94.89 ล้านบาท ซึ่งเป็นผลมาจากการให้บริการปล่อยสินเชื่อในช่วงที่ผ่านมาของปีนี้เพิ่มขึ้น ประกอบกับการเข้าถึงผู้ประกอบการที่มีความต้องการใช้สินเชื่อ ส่งผลให้ปัจจุบันพอร์ตสินเชื่อของบริษัทเพิ่มขึ้นอยู่ที่กว่า 3.8 พันล้านบาท
ขณะที่เป้าหมายการปล่อยสินเชื่อในปี 60 บริษัทคาดว่าจะปล่อยสินเชื่อได้มากกว่า 4 พันล้านบาท โดยมองว่าความต้องการสินเชื่อยังมีแนวโน้มเติบโตค่อนข้างมาก โดยเฉพาะกลุ่มลุกค้าในอุตสาหกรรมก่อสร้างและอสังหาริมทรัพย์ที่ยังมีการลงทุนต่อเนื่อง ซึ่งในปีหน้าบริษัทจะมีการทยอยออกหุ้นกู้ในวงเงินรวม 4 พันล้านบาทเพื่อรองรับการปล่อยสินเชื่อ โดยจะเสนอขออนุมัติวงเงินจากที่ประชุมผู้ถือหุ้นในวันที่ 27 ธ.ค.59